ลดภาษี-หนุนสินเชื่อให้ภาคธุรกิจที่ได้รับผลกระทบจากม็อบ
คลังพร้อมลดภาษี-สนับสนุนสินเชื่อดอกเบี้ยต่ำให้ผู้ประกอบการที่ได้รับผลกระทบจากการชุมนุม
26 เม.ย. 2553

คลังพร้อมลดภาษี-สนับสนุนสินเชื่อดอกเบี้ยต่ำให้ผู้ประกอบการที่ได้รับผลกระทบจากการชุมนุม
นายกรณ์ จาติกวณิช รมว.คลัง เปิดเผยหลังประชุมครม.เศรษฐกิจว่า ที่ประชุมอนุมัติให้กระทรวงการคลังดำเนินมาตรการบรรเทาผลกระทบผู้ประกอบการ ลูกจ้าง และประชาชนที่ได้รับผลกระทบจาการชุมนุมของกลุ่มนปช. โดยสำหรับผู้ประกอบการจะให้การสนับสนุนใน 2 เรื่อง ได้แก่  1. ขยายเวลาชำระภาษีนิติบุคคลออกไป 180 วัน รวมทั้งจะพิจารณาเรื่องภาษีทุกกรณี อาทิ ภาษีโรงเรือน ที่จะไปเจรจากับกทม.ให้ เนื่องจากกทม.เป็นผู้เก็บภาษีดังกล่าว
2. เรื่องสภาพคล่อง ได้มอบหมายให้ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ เอสเอ็มอีแบงก์ จัดเงินกู้ดอกเบี้ยผ่อนปรน 5,000 ล้านบาท ซึ่งจะนำเข้าที่ประชุมครม.พรุ่งนี้ โดยคาดว่าดอกเบี้ยอยู่ที่เอ็มแอลอาร์ลบ 3% ซึ่งรัฐบาลจะรับภาระดอกเบี้ยให้ 3% เพื่อช่วยผู้ประกอบการขนาดเล็กที่ประสบปัญหาสภาพคล่องที่มีประมาณ 2,000 ราย
สำหรับกลุ่มลูกจ้างที่ได้รับผลกระทบ ได้เปิดให้ลูกจ้างที่ถูกเลิกจ้างสามารถไปขึ้นทะเบียนที่กระทรวงแรงงานได้ตั้งแต่บัดนี้ โดยรัฐบาลจะพิจารณาเรื่องเงินช่วยเหลือเยียวยาให้ต่อไป ขณะนี้อยู่ระหว่างการพิจารณา คาดว่าจะเบิกจ่ายจริงในเดือน พ.ค. นี้  ส่วนลูกจ้างที่ได้รับผลกระทบจากคอมมิสชั่นลดลง ต้องรอให้ผู้ประกอบการแจ้งข้อมูลมายังทีมงานก่อน เพื่อนำข้อมูลมาพิจารณาหาทางช่วยเหลือต่อไป 
นายกรณ์ กล่าวด้วยว่า รัฐบาลได้ขยายพื้นที่ขอบข่ายการให้ความช่วยเหลือนอกจากแยกราชปะรสงค์ ยังรวมไปถึงผู้ได้รับผลกระทบจากการชุมนุมที่สะพานผ่านฟ้าลีลาศด้วย โดยจะนับตั้งแต่เริ่มมีการชุมนุมวันที่ 14 มี.ค. 53 เป็นต้นไป